<classify> MVUA iliyonyesha jana katika baadhi ya mikoa iliitikisa Dar es Salaam kwa kuvuruga usafiri huku baadhi ya maeneo ya mabondeni wakazi wake wakihaha kutokana na maji kuongezeka kwa kasi kwa muda mfupi Mvua hiyo ilifikia milimita 42.0 wakati Dodoma ikiwa ni milimita 42.7, Kanda ya Ziwa Victoria, Mkoa wa Musoma ikiwa ni milimita 23.1 na Mwanza milimita 22.5.Mamlaka ya Hali ya Hewa Tanzania TMA imesema kuwa mvua hiyo ni mwendelezo wa mvua za masika zilizoanza kunyesha tangu wiki ya mwisho ya mwezi Februari mwaka huu.Meneja Kituo Kikuu cha Utabiri kutoka Mamlaka hiyo, Samwel Mbuya alisema kuwa kiwango cha juu cha mvua hiyo kilifikia milimita 42.7.Mbuya alisema kuwa ukanda wa pwani katika mikoa ya Dar es Salaam, Morogoro, Pwani na Lindi, mikoa ya kati ikiwemo Dodoma, ukanda wa Ziwa Victoria katika Mikoa ya Musoma na Mwanza pamoja na Mikoa ya Kusini, ndiyo ilipata kiasi kikubwa cha mvua hiyo.Mvua hii hatuwezi kuiita mvua kubwa kwa sababu mvua kubwa ni ile inayonesha kwa saa 24 na inazidi milimita 50 tofauti na hii ya leo jana ambayo imenyesha kwa muda mfupi, ameeleza Mbuya.Kwa mujibu wa Mtaalamu huyo wa TMA, maeneo ambayo yako kwenye tahadhari ya kupata mvua kubwa katika msimu huu ni pamoja na Ukanda wote wa Pwani, Mikoa ya Lindi na Mtwara, ukanda wa kusini-magharibi katika Mikoa ya Njombe, Mbeya na Rukwa, ukanda wa kati na ukanda wa Ziwa Victoria.Kutokana na mvua hiyo, HabariLeo lilishuhudia baadhi ya miundombinu katika Jiji la Dar es Salaam ikishindwa kuhimili kiwango kikubwa cha maji ya mvua hiyo.Baadhi ya maeneo hayo ni Tandale kwa Mtogole ambapo daraja linalounganisha eneo hilo na Tandale kwa Alimau, likiwa limefunikwa kabisa na maji na kusababisha maji hayo kusambaa kwenye majumba ya watu.Daraja hilo kila mwaka husababisha mafuriko kusambaa katika eneo hilo kwa sababu ni dogo na liko chini ikilinganishwa na kiasi kikubwa cha maji kinachopita katika Mto Ngombe.Eneo jingine ambalo lilizidiwa na mvua hizo ni bonde la Mkwajuni ambapo maji yalijaa na kupita juu ya barabara.Kwa kuwa barabara hiyo iko chini ya Wakala wa Barabara Tanzania Tanroads, Meneja wa Tanroads Mkoa wa Dar es Salaam, Julius Ndyamukama, alisema kuwa wataendelea kufuatilia eneo hilo ili kuona kama maji yatakuwa yakipita juu ya barabara kila wakati kama ilivyo Jangwani au la.Ndyamukama alisema watafuatilia pia ili kujua chanzo cha maji hayo kupita juu ya barabara kama vile watu kuvamia kwenye njia ya maji au kama kuna kitu kingine kilichosababisha hali hiyo kutokea.Wakati huo huo, Kampuni inayotoa huduma kwenye mradi wa mabasi yaendayo haraka jijini Dar es Salaam UDART, ililazimika kuyaondoa mabasi yake kutoka katika kituo kikuu cha mabasi hayo kilichopo Jangwani jijini Dar es Salaam na kuyapeleka katika vituo vingine vikubwa.Hatua hiyo ya Udart imlielezwa kuwa ni tahadhari ya kuyaepusha mabasi hayo yasipate madhara kutokana na mvua kubwa iliyonyesha kwa takribani saa tano kuanzia alfajiri jana.Mkuu wa Idara ya Mawasiliano wa Udart, Deusdedit Bugama, amesema, baadhi ya mabasi hayo yamepelekwa kwenye kituo cha Kivukoni kilichopo Posta, Gerezani, Kariakoo na Kimara.Bugama alisema ingawa mvu hiyo haikuathiri shughuli za uendeshaji wa mabasi hayo jana, lakini waliona ni vyema wachukue tahadhari hiyo kabla hali haijawa mbaya.Barabara haijafungwa kwa sababu maji hayakupita juu ya barabara na huduma ya usafirishaji wa abiria inaendelea; kiasi kidogo cha maji kiliingia kwenye kituo kikuu cha maegesho Jangwani ndiyo maana tumeamua kuyaondoa kwa tahadhari, alieleza Bugama.  <topic>: kitaifa 